
Egyenlőbb-e? A pozitív diszkrimináció hatása a kedvezményezettek motivációjára, szorongására, önértékelésére, teljesítményére, a csoportnak való megfelelési igényére

Nem mai jelenség a hovatartozás és az individuális különbségek alapján történő megkülönböztetés, azonban a XXI. századra igen aktuális problává nőttte ki magát. Az ebből adódó társadalmi hátrányok csökkentésére létrehozott szakmapolitikai törekvések jelentős részben a pozitív diszkriminációban (affirmative action) látják a megoldást. 

Jelen dolgozat két kutatást foglal magába, melyből az első, mint előkutatás említhető. Kutatásainkban mindezen politikai intézkedések kísérleti helyzetben vizsgált eredményességére voltunk kíváncsiak, így egy verseny keretében a résztvevő nők két féle információt kaptak továbbjutásuk okáról: (1) pozitív diszkrimináció miatti többletpont, (2) magas szintű teljesítmény. A két helyzetet, azaz a nők két csoportja közötti különbséget vizsgáltuk meg motiváció, önbecslés, szorongás, teljesítmény és konformitás tekintetében. 

A diszkriminált és a teljesítmény csoportok között nem találtunk szignifikáns különbségeket a változók tekintetében, azonban eredményeink arra utalnak, hogy bizonyos hozott tulajdonságok, ideológiák, melyekkel a személy a vizsgálatba érkezik, befolyásolják a kutatási helyzetben - és így az életben - való viselkedését, attitűdjét.



